ดอลล์อ่อนค่าจากคาดการณ์เฟดยังไม่ขึ้นดอกเบี้ย
สกุลเงินดอลลาร์สหรัฐอ่อนค่าลงเมื่อเทียบกับยูโร ในการซื้อขายที่ตลาดนิวยอร์กเมื่อคืนนี้ (15 ส.ค.) เนื่องจากนักลงทุนคาดว่าธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในเร็วๆนี้ หลังสหรัฐเปิดเผยข้อมูลเศรษฐกิจที่น่าผิดหวัง
16 ส.ค. 2559

สำนักข่าวอินโฟเควสท์รายงานว่า ค่าเงินยูโร (15 ส.ค.) แข็งค่าขึ้นเมื่อเทียบดอลลาร์สหรัฐ ที่ระดับ 1.1185 ดอลลาร์สหรัฐ จากระดับ 1.1171 ดอลลาร์สหรัฐ ในขณะที่เงินปอนด์ลดลงแตะระดับ 1.2874 ดอลลาร์สหรัฐ จากระดับ 1.2911 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะ 0.7682 ดอลลาร์สหรัฐ จากระดับ 0.7650 ดอลลาร์สหรัฐ
ส่วนค่าเงินดอลลาร์สหรัฐแข็งค่าขึ้นเมื่อเทียบกับเยนที่ระดับ 101.23 เยน จากระดับ 101.14 เยน และลดลงเมื่อเทียบฟรังก์สวิส ที่ระดับ 0.9723 ฟรังก์ จากระดับ 0.9742 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.2912 ดอลลาร์แคนาดา จากระดับ 1.2958 ดอลลาร์แคนาดา
ดอลลาร์สหรัฐอ่อนค่าเทียบยูโร หลังการเปิดเผยยอดค้าปลีกของสหรัฐที่อ่อนแอ และดัชนีราคาผู้ผลิต (PPI) ในระดับต่ำ ซึ่งทำให้นักลงทุนเพิ่มการคาดการณ์ว่าเฟดจะยังไม่ปรับขึ้นอัตราดอกเบี้ยในปีนี้ กระทรวงแรงงานสหรัฐเปิดเผยว่า ดัชนีราคาผู้ผลิต (PPI) ลดลง 0.4% ในเดือนก.ค. เมื่อเทียบรายเดือน ซึ่งเป็นการลดลงครั้งแรกในรอบ 4 เดือน และยังเป็นการลดลงมากที่สุดนับตั้งแต่เดือนก.ย. 2558 หลังจากที่พุ่งขึ้น 0.5% ในเดือนมิ.ย.
ด้านกระทรวงพาณิชย์สหรัฐเปิดเผยว่า ยอดค้าปลีกเดือนก.ค.ไม่เปลี่ยนแปลงจากเดือนมิ.ย. ซึ่งผิดไปจากที่นักเศรษฐศาสตร์ส่วนใหญ่คาดการณ์ไว้ก่อนหน้านี้ว่าจะเพิ่มขึ้น 0.4% หลังจากที่ปรับตัวขึ้นมา 3 เดือนติดต่อกัน ขณะที่นักลงทุนจับตาดูรายงานการประชุมประจำวันที่ 26-27 ก.ค.ของเฟดในวันพุธนี้ตามเวลาสหรัฐ เพื่อหาสัญญาณเรื่องแนวโน้มการปรับขึ้นอัตราดอกเบี้ยของเฟด
ส่วนข้อมูลเศรษฐกิจของสหรัฐที่จะมีการเปิดเผยในวันนี้ ได้แก่ ตัวเลขการเริ่มสร้างบ้าน-การอนุญาตก่อสร้างเดือนก.ค., อัตราเงินเฟ้อเดือนก.ค. และการผลิตภาคอุตสาหกรรม-อัตราการใช้กำลังการผลิตเดือนก.ค.